b'\n_START_ARTICLE_\nEdmontonia\n_START_SECTION_\nOpis\n_START_PARAGRAPH_\nPripadnici roda Edmontonia bili krupno gra\xc4\x91eni, s du\xc5\xbeinom od oko 6,6 m i visinom od 2 m. Imali su gra\xc4\x91u tipi\xc4\x8dnu za ankilosaure - zdepasto tijelo i jake udove. Pri vrhu repa nije imala ko\xc5\xa1tanu "toljagu", njena odsutnost je karakteristi\xc4\x8dna za nodosauride kojima pripada i Edmontonia. Kretala se \xc4\x8detverono\xc5\xbeno. Le\xc4\x91a i glava bili su joj pokriveni malenim, grbavim plo\xc4\x8dama, a na le\xc4\x91ima i repu postojale su mnoge izrasline u obliku o\xc5\xa1trih bodlji. \xc4\x8cetiri najve\xc4\x87e nalazile su se na ramenima, a kod nekih su se primjeraka dvije od njih dijelile u manje bodlje. Na vratu je imala \xc5\xa1iroke plo\xc4\x8de pravokutnog oblika._NEWLINE_U pogledu odozgo, njezina je lubanja bila kru\xc5\xa1kolikog oblika. Bila je relativno malena, du\xc5\xbeine 49 cm. Imala je zube oblika lista, prilago\xc4\x91ene prehrani biljkama. Za razliku od svojih primitivnijih predaka, imala je dobro razvijeno ko\xc5\xa1tano nepce, a u prednjoj kosti gornje \xc4\x8deljusti nije imala zube.\n_START_SECTION_\nPaleobiologija\n_START_PARAGRAPH_\nVelike bodlje vjerojatno su slu\xc5\xbeile mu\xc5\xbejacima u borbi prilikom obrane teritorija ili u potrazi za partnerom. Bile su vjerojatno korisne i za zastra\xc5\xa1ivanje grabe\xc5\xbeljivaca i suparni\xc4\x8dkih mu\xc5\xbejaka, za samoobranu, a mo\xc5\xbeda i obranu potomaka. U obrani od grabe\xc5\xbeljivaca Edmontonia se mogla spustiti trbuhom na tlo kako bi svela na minimum mogu\xc4\x87nost napada na neza\xc5\xa1ti\xc4\x87ene dijelove tijela._NEWLINE_Godovi kod o\xc4\x8duvanog drve\xc4\x87a koje je raslo za postojanja Edmontonije ukazuju na postojanje sezonskih promjena u temperaturi i padalinama. To mo\xc5\xbeda obja\xc5\xa1njava za\xc5\xa1to je prona\xc4\x91eno toliko primjeraka s oklopom i bodljama na istoistoj poziciji na tijelu kao i za vrijeme \xc5\xbeivota, bez da naknadne prirodne promijene pomaknu ostatke. Edmontonia je, naime, mogla umrijeti zbog su\xc5\xa1e, njezini bi se ostaci osu\xc5\xa1ili na zraku, a dolaskom vla\xc5\xbene sezone brzo bi je pokrili sedimenti.'